Obrazloženje financijskog plana
Instituta za javne financije za razdoblje 2023. − 2025.

**Sažetak djelokruga rada proračunskog korisnika**

Institut za javne financije (IJF) javna je ustanova u vlasništvu Republike Hrvatske (RH) kojeg je osnovalo Sveučilište u Zagrebu 1970. godine. IJF je jedini javni znanstveni institut u RH koji se bavi empirijskim, primijenjenim i teorijskim istraživanjem u području ekonomike javnog sektora (EJS) u RH, ali i na međunarodnoj razini.. Tako primjerice, IJF istražuje porezni, mirovinski, zdravstveni i obrazovni sustav, sustav socijalne skrbi, sustav javne uprave i javnih poduzeća. Primarni cilj IJF‐a je istraživati učinkovitost, održivost i odgovornost javnog sektora, kako bi se javnosti i nositeljima javnih politika prikazalo objektivno stanje te predložile ideje za poboljšanje i uklanjanje postojećih nedostataka. Pri tome se analiziraju ekonomska kretanja i učinci ekonomske politike u javnom sektoru, primjerice, porezna politika i reforme, politika plaća, decentralizacija, državna regulacija, financiranje nižih razina državne vlasti, državne potpore, financiranje javnih usluga i dr. Među važnim temama koje IJF istražuje su, primjerice, i otvorenost državnog i lokalnih proračuna, participacija građana u proračunskim procesima, neslužbeno gospodarstvo, fiskalna konkurencija, redistributivni učinci poreza i socijalnih naknada.

Misija IJF-a je biti financijski, politički i organizacijski što neovisniji, specijaliziran i vrhunski stručan u ekonomici javnog sektora te osposobljen vrsno istraživati ekonomske, pravne i institucionalne teme značajne za rast gospodarstva, socijalnu uključenost i aktivno participiranje RH u EU.

Vizija IJF‐a je biti osposobljen kvalitetno analizirati EJS, pridonijeti prihvaćanju suvremenih načela EJS-a, objavljivati rezultate istraživanja u vrhunskim znanstvenim časopisima, predlagati praktične, učinkovite i fiskalno održive mjere, pridonijeti unapređenju postojećeg fiskalnog modela, posebice u okviru europskih standarda te razvijati međunarodnu suradnju.

IJF zapošljava znanstvenike koji su se tijekom cijele svoje karijere usavršavali i bavili područjem javnih financija, čime su stekli znanje, iskustvo, ekspertizu te ugled u domaćim i inozemnim znanstvenim i stručnim krugovima.

Po Nacionalnoj klasifikaciji djelatnosti Državnog zavoda za statistiku djelatnost IJF-a je: *Istraživanje i eksperimentalni razvoj u prirodnim i društvenim znanostima, brojčana oznaka razreda: 7220*. Osim primarne djelatnosti istraživanja, IJF je registriran i za nakladničku djelatnost.

Prema podacima za 2021., IJF je iz državnog proračuna financiran s 35% ukupnih prihoda, dok ostale prihode ostvaruje putem ugovornih odnosa na tržištu (59%), projekata za Hrvatsku zakladu za znanost (HRZZ, 5%) i sredstava donatora (1%). IJF djeluje u vlastitom prostoru u Smičiklasovoj ulici 21 u Zagrebu i trenutno ima 19 zaposlenika, od čega 12 znanstvenika (uključujući i 2 poslijedoktorandice zaposlene na teret HRZZ-a na određeno vrijeme od dvije godine), 1 doktorandicu zaposlenu na određeno vrijeme od 4 godine na teret HRZZ-a, 1 diplomiranog pravnika, 1 voditeljicu biblioteke, 1 stručnu suradnicu te 1 voditeljicu računovodstva, 1 računovodstvenog referenta i 1 administrativnu tajnicu (SSS). Od ukupno 19 zaposlenika, 13 ima doktorat znanosti (10 zaposlenih na znanstvenim, 2 na stručnim radnim mjestima (poslijedoktorandice) te voditeljica biblioteke). Vlastitim sredstvima IJF financira dvije (2) zaposlenice.

U skladu s člankom 28. Zakona o proračunu (NN 144/21), te Uputama Ministarstva financija i Ministarstva znanosti i obrazovanja za izradu prijedloga financijskog plana za razdoblje 2023. i projekcija za 2024. i 2025., najprije dajemo kratko obrazloženje općeg dijela, a potom i posebnog dijela financijskog IJF za naredno trogodišnje razdoblje.

**Obrazloženje općeg dijela financijskog plana za razdoblje 2023. − 2025.**

**Sažetak računa prihoda i rashoda, primitaka i izdataka**

Ukupni planirani prihodi i primici IJF-a za 2023. godinu iznose 1.460.538 €. Sastoje se od prihoda iz proračuna (izvor 11) u iznosu 534.852 €, vlastitih prihoda od prodaje roba i usluga (izvor 31) u iznosu 849.487 €, donacija od neprofitnih organizacija (izvor 61) u iznosu 33.357 €, pomoći od međunarodnih organizacija u iznosu 15.517 € i prijenosa sredstava od proračunskih korisnika istog proračuna (HRZZ-a, izvor 52) u iznosu 27.325 €.

Ukupni planirani rashodi i izdaci IJF-a za 2023. iznose 1.550.538 €. Sastoje se od rashoda poslovanja (1.535.013 €) i rashoda za nefinancijsku imovinu (15.525 €). *Rashodi poslovanja* iz proračunskih sredstava planirani su u iznosu 529.240 €, iz vlastitih izvora 896.928 €, od donacija neprofitnih organizacija 33.357 €, pomoći od međunarodnih organizacija u iznosu 31.937 € i prijenosa sredstava od korisnika istoga proračuna (HRZZ-a) 43.551 €. *Rashodi za nefinancijsku imovinu* planirani su iz proračunskih sredstava u iznosu 5.612 €, vlastitih izvora 9.648 € i prijenosa sredstava od HRZZ-a u iznosu 265 €.

Razlika između ukupno planiranih prihoda i planiranih rashoda za 2023. iznosi 90.000 € (manjak tekućih prihoda u 2023). Sastoji se od manjka na izvoru 31 u iznosu 57.090 €, izvoru 51 u iznosu 16.420 €, te izvoru 52 u iznosu 16.490 €. Tekući manjak prihoda u 2023. će se pokriti iz prijenosa neutrošenih sredstava koncem 2022.

Projekcijama za 2024. planiraju se ukupni prihodi poslovanja u iznosu od 1.466.254 €. Sastoje se od prihoda iz proračuna (izvor 11) u iznosu 534.852 €, vlastitih prihoda od prodaje roba i usluga (izvor 31) u iznosu 911.119 €, donacija od neprofitnih organizacija (izvor 61) u iznosu 15.555 € i prijenosa sredstava od proračunskih korisnika istog proračuna (HRZZ-a, izvor 52) u iznosu 4.728 €.

Ukupni planirani rashodi i izdaci u 2024. iznose 1.506.254 €. Sastoje se od rashoda poslovanja (1.491.122 €) i rashoda za nefinancijsku imovinu (15.132 €). *Rashodi poslovanja* iz proračunskih sredstava planirani su u iznosu 529.240 €, iz vlastitih izvora 938,845 €, od donacija neprofitnih organizacija 15.555 € i prijenosa sredstava od korisnika istoga proračuna (HRZZ-a) 7.482 €. *Rashodi za nefinancijsku imovinu* planirani su iz proračunskih sredstava u iznosu 5.612 € i vlastitih izvora 9.520 €.

Razlika između prihoda i rashoda u iznosu od 40.000 € predstavlja manjak tekućih prihoda u 2024. On se sastoji od manjka na izvoru 31 u iznosu 37.246 € i manjka na izvoru 52 u iznosu 2.754 €. Tekući manjak prihoda u 2024. pokrit će se iz prijenosa neutrošenih sredstava koncem 2023. po svakom izvoru.

Projekcijama za 2025. planiraju se ukupni prihodi poslovanja u iznosu od 1.471.254 €. Sastoje se od prihoda iz proračuna (izvor 11) u iznosu 534.852 € i vlastitih prihoda od prodaje roba i usluga (izvor 31) u iznosu 936.402 €.

Ukupni planirani rashodi i izdaci u 2025. iznose 1.501.254 €, a sastoje se od rashoda poslovanja (1.486.122 €) i rashoda za nefinancijsku imovinu (15.132 €). *Rashodi poslovanja* iz proračunskih sredstava planirani su u iznosu 529.240 €, iz vlastitih izvora 956.882 €. *Rashodi za nefinancijsku imovinu* planirani su iz proračunskih sredstava u iznosu 5.612 € i vlastitih izvora 9.520 €.

Razlika između prihoda i rashoda u 2025. u iznosu od 30.000 € planirana je na vlastitim izvorima financiranja i pokriva se iz prijenosa neutrošenih vlastitih sredstava koncem 2024.

**Sažetak računa financiranja**

Račun financiranja prikazuje način pokrića tekućih manjkova iz planiranih iznosa prijenosa neutrošenih sredstava iz prethodnih godina.

Tekući manjak prihoda i primitaka za 2023. planiran je u iznosu od 90.000 €, a podmiruje se iz razlike između procijenjenog iznosa prijenosa neutrošenih sredstava iz 2022. u 2023. u iznosu od 470.000 € i procijenjenog iznosa prijenosa neutrošenih sredstava koncem 2023. u 2024. godinu u iznosu od 380.000 € (razlika 90.000€).

Planirani iznos neutrošenih sredstava koncem 2022. u iznosu 470.000 € (tzv. prijenos sredstava u 2023.) sastoji se od: neutrošenih vlastitih sredstava u iznosu 434.335 €, neutrošenih sredstava HRZZ-a u iznosu 19.245 € i netrošenih pomoći međunarodnih organizacija u iznosu 16.420 €. Istovremeno je planiran prijenos neutrošenih sredstava koncem 2023. u 2024. u ukupnom iznosu 380.000 €. Sastoji se od prijenosa neutrošenih vlastitih sredstava u iznosu 377.245 € i neutrošenih sredstava HRZZ-a u iznosu 2.755 €.

Tekući manjak prihoda i primitaka za 2024. u iznosu od 40.000 € podmiruje se iz razlike procijenjenih iznosa prijenosa neutrošenih sredstava koncem 2023. (380.000 €) i koncem 2024. (340.000 €).

Tekući manjak prihoda i primitaka za 2025. u iznosu od 30.000 € podmiruje se iz razlike procijenjenog iznosa neutrošenih vlastitih sredstava koncem 2024. (340.000 €) i neutrošenih vlastitih sredstava koncem 2025. (310.000 €).

Prijenosi neutrošenih sredstava koncem svakog razdoblja, iskazani su po svim izvorima i aktivnostima gdje su planirani. To su neutrošena sredstva iz evidencijskih izvora koje čine: vlastiti izvori, ostale pomoći (sredstva Hrvatske zaklade za znanost, HRZZ) i EU projekti (vidljivo na listu Unos prijenosa).

**Ukupne i dospjele obveze**

|  |  |  |
| --- | --- | --- |
|  | Stanje obveza na dan 31. 12. 2021. | Stanje obveza na dan 30. 6. 2022. |
| Ukupne obveze | 599.275,86 kn (79.537,58 €) | 108.279,21 kn (14.371,12 €) |
| Dospjele obveze | 0 | 0 |

Zagreb, 15. prosinca 2022.